CELEX: 32014D0088
Language: sk
Date: 2014-02-13 00:00:00
Title: 2014/88/EÚ: Vykonávacie rozhodnutie Komisie z  13. februára 2014 , ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle ) alebo z nich pozostávajú [oznámené pod číslom C(2014) 794]  Text s významom pre EHP

15.2.2014   
            
            
               SK
            
            
               Úradný vestník Európskej únie
            
            
               L 45/34
            
         
      VYKONÁVACIE ROZHODNUTIE KOMISIE
   
   z 13. februára 2014,
   ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú
   [oznámené pod číslom C(2014) 794]
   (Text s významom pre EHP)
   (2014/88/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod i),
   keďže:
   
               (1)
            
            
               V nariadení (ES) č. 178/2002 sa stanovujú všeobecné zásady, ktoré sa vzťahujú na potraviny vo všeobecnosti, a najmä na bezpečnosť potravín na úrovni Únie a na vnútroštátnej úrovni. Stanovujú sa v ňom mimoriadne opatrenia, ktoré má Komisia prijať, ak existuje dôkaz, že potraviny dovezené z tretej krajiny pravdepodobne predstavujú závažné riziko pre ľudské zdravie.
            
         
               (2)
            
            
               Od októbra 2011 bolo v systéme rýchleho varovania pre potraviny a krmivá vydaných 142 oznámení z dôvodu prítomnosti rôznych patogénnych kmeňov salmonely v potravinách pochádzajúcich alebo zasielaných z Bangladéša, ktoré obsahujú betelové listy [piepor betelový, Piper betle, bežne známy ako „list paan“ (Paan leaf) alebo „betelové sústo“ (Betel quid)] alebo z nich pozostávajú.
            
         
               (3)
            
            
               Bangladéš informoval Komisiu, že od novembra 2012 platí zákaz akéhokoľvek vývozu betelových listov, a to až do zavedenia programu na vývoz betelových listov bez patogénov.
            
         
               (4)
            
            
               Potravinový a veterinárny úrad (FVO) Generálneho riaditeľstva Komisie pre zdravie a spotrebiteľov v období od 30. januára do 7. februára 2013 vykonal v Bangladéši audit s cieľom posúdiť systém úradných kontrol vývozu rastlín do Únie. Zistilo sa, že program na vývoz betelových listov bez patogénov sa stále pripravuje. Audit dospel k záveru, že nedostatky sa vyskytovali v každej fáze systému vývozu, a najmä vo fáze predvývoznej kontroly. Predvývozná kontrola je nevyhnutná, aby sa zabezpečilo, že do Únie sa vyvezú iba betelové listy, ktoré sú v súlade s uvedeným programom.
            
         
               (5)
            
            
               Napriek tomu, že Bangladéš zaviedol opatrenia a podnikol kroky proti vývozcom, ktorí nespĺňajú požiadavky, vývoz betelových listov z Bangladéša do Únie naďalej pokračuje a ešte stále sa vyskytuje vysoký počet rýchlych varovaní.
            
         
               (6)
            
            
               Táto vysoká úroveň kontaminácie predstavuje závažné riziko pre ľudské zdravie. Preto je vhodné pozastaviť dovoz potravín, ktoré obsahujú betelové listy alebo z nich pozostávajú, z uvedenej tretej krajiny do Únie, a to až do prijatia dostatočných záruk od tejto krajiny.
            
         
               (7)
            
            
               Aby mal Bangladéš dostatok času na poskytnutie spätnej väzby a na zváženie vhodných opatrení riadenia rizík, dočasné pozastavenie dovozu betelových listov by malo platiť aspoň do 31. júla 2014.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Toto rozhodnutie sa uplatňuje na všetky potraviny, ktoré obsahujú betelové listy (piepor betelový, Piper betle) alebo z nich pozostávajú a ktoré pochádzajú alebo sa zasielajú z Bangladéša, okrem iného aj na tie, ktoré sú zaradené pod kód KN 1404 90 00.
   Článok 2
   Členské štáty zakážu dovoz potravín uvedených v článku 1 do Únie.
   Článok 3
   Všetky výdavky spojené s uplatňovaním tohto rozhodnutia hradí príjemca alebo jeho obchodný zástupca.
   Článok 4
   Toto rozhodnutie sa uplatňuje do 31. júla 2014.
   Článok 5
   Toto rozhodnutie je určené členským štátom.
   
      V Bruseli 13. februára 2014
      
         
            Za Komisiu
         
         Tonio BORG
         
         
            člen Komisie
         
      
   
   
      (1)  Ú. v. ES L 31, 1.2.2002, s. 1.